
	Παρουσίαση του βιβλίου

Μελέτες για τη Νεοελληνική Λογοτεχνία

του Κώστα Χατζηστεφάνου

στο Σπίτι της Κύπρου

Την Τρίτη 23 Σεπτεμβρίου 2014 παρουσιάστηκε στο Σπίτι της Κύπρου, το έργο του αείμνηστου Κώστα Χατζηστεφάνου Από τον Σολωμό στον Σεφέρη, Μελέτες για τη Νεοελληνική Λογοτεχνία, που κυκλοφορεί από τις Εκδόσεις Πάργα. Το βιβλίο περιλαμβάνει 24 μελέτες που αναφέρονται σε σημαντικές μορφές της λογοτεχνίας, της Ελλάδας και της Κύπρου. Οι μελέτες είναι ομιλίες, διαλέξεις, χαιρετισμοί, εισηγήσεις ή ανακοινώσεις σε εκδηλώσεις, σεμινάρια ή συνέδρια.
Χαιρετισμό απηύθυνε ο Πρέσβης της Κυπριακής Δημοκρατίας κ. Κυριάκος Κενεβέζος τονίζοντας ότι η παρουσίαση έργων σημαντικών ανθρώπων σαν τον Κώστα Χατζηστεφάνου, δημιουργεί γέφυρες του παρελθόντος με το σήμερα και το μέλλον, ιδιαίτερα στις νέες γενιές.
Ο Κώστας Χατζηστεφάνου ήταν ένας πραγματικός δάσκαλος, φιλελεύθερος, δημοκράτης, με νέες για την εποχή παιδαγωγικές ιδέες και μεθόδους είπε στον χαιρετισμό του ο Ανώτερος Λέκτωρ στο Πανεπιστήμιο Φρέντερικ, Φιλόλογος και επιμελητής της έκδοσης κ. Γιώργος Κιτρομηλίδης. 

Ο εκδότης κ. Δημήτρης Μπαλαούρας στον χαιρετισμό του είπε ότι ο Κώστας Χατζηστεφάνου με τη βαθιά διεισδυτική, αναλυτική σκέψη, ανοίγει νέους απάτητους δρόμους πρόσληψης των ποιημάτων μεγάλων δημιουργών [...] ενώνει διαφορετικούς ποιητές και εποχές.
Για το βιβλίο μίλησαν ο Ομότιμος Καθηγητής Αρχαίας Ελληνικής Φιλολογίας του Εθνικού και Καποδιστριακού Πανεπιστημίου Αθηνών κ. Ανδρέας Βοσκός και ο Καθηγητής του Τμήματος Φιλολογίας του Εθνικού και Καποδιστριακού Πανεπιστημίου Αθηνών κ. Φώτη Δημητρακόπουλο.
Ο κ. Βοσκός μίλησε για την πολυτάλαντη προσωπικότητα και τις εμπεριστατωμένες και εξειδικευμένες γνώσεις στην Κλασική Γραμματεία του Κώστα Χατζηστεφάνου και αναφέρθηκε με ευσύνοπτο τρόπο στις μελέτες που περιλαμβάνει το βιβλίο.
Ο κ. Δημητρακόπουλος μιλώντας για το βιβλίο είπε ότι η μελέτη του Χατζηστεφάνου χαρακτηρίζεται ως γραμματολογική κυρίως, με εμφανή τάση πατριωτικού διδακτισμού και με προσανατολισμό προς τα μεγάλα εθνικά ιδανικά αλλά και με σαφή τάση προς την αποκάθαρση του ανθρώπου, που τον καταβιβάζει.
Αποσπάσματα διάβασαν οι εκπαιδευτικοί Πόλα Κιτρομηλίδου και Ελένη Χατζησωτηρίου.
Στο τέλος της εκδήλωσης η κ. Κλέα Χατζηστεφάνου-Παπαέλληνα, κόρη του συγγραφέα, ευχαρίστησε και εκ μέρους της οικογένειας, όλους όσοι συνετέλεσαν στην πραγματοποίηση της εκδήλωσης, επισημαίνοντας ότι χρέος και υποχρέωση του αείμνηστου πατέρα της ήταν μέσα από τις μελέτες αυτές να υπερασπιστεί την ελληνική και εθνική ταυτότητα της Κύπρου, καθώς επίσης και τη διατήρηση, την ενίσχυση και τη μετάδοση της ελληνικής παιδείας και ιστορίας.
Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου.

